## Uredba o kriterijima za utvrđivanje korisnika i načina raspodjele dijela prihoda od igara na sreću za 2010. godinu

### NN 11/2010 (22.1.2010.), Uredba o kriterijima za utvrđivanje korisnika i načina raspodjele dijela prihoda od igara na sreću za 2010. godinu

11 22.01.2010 Uredba o kriterijima za utvrđivanje korisnika i načina raspodjele dijela prihoda od igara na sreću za 2010. godinu

VLADA REPUBLIKE HRVATSKE

226

Na temelju članka 8. Zakona o igrama na sreću (»Narodne novine«, broj 87/2009), Vlada Republike Hrvatske je na sjednici održanoj 14. siječnja 2010. godine donijela

UREDBU

O KRITERIJIMA ZA UTVRĐIVANJE KORISNIKA I NAČINU RASPODJELE DIJELA PRIHODA OD IGARA NA SREĆU ZA 2010. GODINU

Članak 1.

Ovom Uredbom određuju se kriteriji za utvrđivanje korisnika i način raspodjele dijela prihoda od igara na sreću planiranih u Državnom proračunu Republike Hrvatske za 2010. godinu (»Narodne novine«, broj 151/2009) za financiranje programa organizacija koje djeluju u područjima propisanima člankom 8. stavkom 1. Zakona o igarama na sreću (dalje u tekstu: Zakon).

Članak 2.

(1) Kriteriji za raspodjelu utvrđeni su sukladno nacionalnim strategijama i programima zadovoljavanja javnih potreba u odgovarajućim djelatnostima, te sukladno programima za poticanje razvoja civilnog društva, a iskazuju se udjelom pojedinih programskih aktivnosti u ukupnom dijelu prihoda od igara na sreću, određenih člankom 8. stavkom 2. Zakona.

(2) Raspodjelom dijela prihoda od igara na sreću utvrđuje se izdvajanje za organizacije, i to:

1. 33,31% onima koje promiču razvoj športa,

2. 7,60% onima koje pridonose borbi protiv zlouporabe droga i svih drugih oblika ovisnosti,

3. 6,80% onima koje se bave socijalnom i humanitarnom djelatnošću,

4. 27,60% za one koje se bave problemima i zadovoljavanjem potreba osoba s invaliditetom,

5. 3,97% za one koje se bave tehničkom kulturom,

6. 4,60% za one koje se bave kulturom,

7. 2,02% za one koje se bave izvaninstitucionalnom naobrazbom i odgojem djece i mladih,

8. 14,10% za one koje pridonose razvoju civilnog društva.

Članak 3.

Sredstva iz članka 2. stavka 1. ove Uredbe raspoređuju se u državnom proračunu na sljedeći način:

1. sredstva iz članka 2. stavka 2. točke 1., u razdjelu 080 Ministarstvo znanosti, obrazovanja i športa, Glava 05 Ministarstvo znanosti, obrazovanja i športa, za aktivnost A577030 – Poticanje Programa javnih potreba športa (HOO) – 91,80%, za aktivnost A577031 – Poticanje bavljenja športom invalidnih osoba – Hrvatski paraolimpijski odbor – 4,92%, za aktivnost A768039 – Hrvatski školski športski savez – 1,97% i za aktivnost A768040 – Hrvatski športski savez gluhih – 1,31%;

2. sredstva iz članka 2. stavka 2. točke 2., u razdjelu 046 Ministarstvo obitelji, branitelja i međugeneracijske solidarnosti, Glava 05 Ministarstvo obitelji, branitelja i međugeneracijske solidarnosti, za aktivnost A558053 – Potpora za programe usmjerene djeci i mladima – 20% i u razdjelu 100 Ministarstvo zdravstva i socijalne skrbi, Glava 05 Ministarstvo zdravstva i socijalne skrbi, za aktivnost A795004 – Prevencija, rano otkrivanje, liječenje, rehabilitacija ovisnika i smanjenje štete – 80%;

3. sredstva iz članka 2. stavka 2. točke 3., u razdjelu 100 Ministarstvo zdravstva i socijalne skrbi, Glava 05 Ministarstvo zdravstva i socijalne skrbi, za aktivnost A799004 – Suradnja s udrugama građana – 25,63%, za aktivnost A734189 – Pomoći savezima i udrugama (za organizacije koje se bave socijalnom i humanitarnom djelatnošću) – 25,63%, i u razdjelu 046 Ministarstvo obitelji, branitelja i međugeneracijske solidarnosti, Glava 05 Ministarstvo obitelji, branitelja i međugeneracijske solidarnosti, za aktivnost A754015 – Zaklada »Hrvatska za djecu« – 48,74 %;

4. sredstva iz članka 2. stavka 2. točke 4., u razdjelu 046 Ministarstvo obitelji, branitelja i međugeneracijske solidarnosti, Glava 05 Ministarstvo obitelji, branitelja i međugeneracijske solidarnost, za aktivnost A754019 – Odobravanje financijske potpore za programe i projekte usmjerene djeci s teškoćama i odraslim osobama s invaliditetom – 20,15%, za aktivnost A753015 – Udruge branitelja iz Domovinskog rata – 4,85%, i u razdjelu 100 Ministarstvo zdravstva i socijalne skrbi, Glava 05 Ministarstvo zdravstva i socijalne skrbi, za aktivnost A734189 – Pomoći savezima i udrugama (programi udruga osoba s invaliditetom, u svrhu poboljšanja kvalitete njihova življenja) – 75%;

5. sredstva iz članka 2. stavka 2. točke 5., u razdjelu 080 Ministarstvo znanosti, obrazovanja i športa, Glava 05 Ministarstvo znanosti, obrazovanja i športa, za aktivnost A577028 – Poticaji Hrvatskoj zajednici tehničke kulture – 100%;

6. sredstva iz članka 2. stavka 2. točke 6., u razdjelu 055 Ministarstvo kulture, Glava 05 Ministarstvo kulture, za aktivnost A565027 – Programi muzejsko galerijske djelatnosti – 30%, za aktivnost A565030 – Programi kazališne i glazbeno scenske djelatnosti – 30%, za aktivnost A565033 – Nove medijske kulture – 20%, za aktivnost A565034 – Međunarodna kulturna suradnja – 20%;

7. sredstva iz članka 2. stavka 2. točke 7., u razdjelu 080 Ministarstvo znanosti, obrazovanja i športa, Glava 05 Ministarstvo znanosti, obrazovanja i športa, za aktivnost A577130 – Poticaji udrugama za izvannastavne aktivnosti – 100%;

8. sredstva iz članka 2. stavka 2. točke 8., u razdjelu 020 Vlada Republike Hrvatske, Glava 10 Ured Vlade Republike Hrvatske za udruge, za aktivnost A509014 – Nacionalna zaklada za razvoj civilnog društva – Udruge za razvoj zajednice – 96,55%, i u razdjelu 048 Ministarstvo vanjskih poslova i europskih integracija, Glava 05 Ministarstvo vanjskih poslova i europskih integracija, za aktivnost A776056 – Programi društva prijateljstva Republike Hrvatske – 3,45%.

Članak 4.

Evidenciju o vrstama prihoda od igara na sreću sa kojih se izdvaja dio prihoda, vodi Financijska agencija i to za:

– godišnju naknadu od priređivanja igara na sreću u casinima,

– mjesečnu naknadu od priređivanja igara na sreću u casinima,

– godišnju naknadu od igara klađenja,

– mjesečnu naknadu od igara klađenja,

– godišnju naknadu od priređivanja igara na sreću na automatima,

– mjesečnu naknadu od priređivanja igara na sreću na automatima,

– mjesečnu naknadu od priređivanja lutrijskih igara na sreću,

– ostvarenu dobit Hrvatske lutrije d.o.o.

Članak 5.

Ova Uredba stupa na snagu danom objave u »Narodnim novinama«.

Klasa: 460-01/10-01/01

Urbroj: 5030120-10-1

Zagreb, 14. siječnja 2010.

Predsjednica
Jadranka Kosor, dipl. iur., v. r.

Uredba, NN 11/2010-226